Vermiste Pta-man gevindGerrie Kachelhoffer nadat hy gevind is. Foto: Via Facebook. Gerrie Kachelhoffer (41), die man van Pretoria wat Maandagmiddag in Limpopo verdwyn het, word in die waakeenheid van ŉ hospitaal in Polokwane (Pietersburg) behandel, nadat hy Dinsdagaand bewusteloos en bedwelm gevind is. Dean Greyling, Kachelhoffer se swaer en werkgewer, het Woensdag aan Maroela Media gesê hoewel inligting oor wat presies met Kachelhoffer gebeur het nog min is, is die familie baie dankbaar hy is gevind. “Hoewel hy in die waakeenheid is, is sy lewe buite gevaar,” het Greyling gesê. Volgens Greyling is sy swaer omstreeks 21:00 deur ŉ taxibestuurder gevind nadat foto’s van hom vroeër die dag onder honderde taxibestuurders, wat tussen Polokwane en Steelpoort ry, versprei is. “Die taxibestuurder het Gerrie êrens gevind, herken en die polisie gebel. Die polisie het sy ID-kaart by hom gekry en die familie in kennis gestel.” Kachelhoffer was erg bedwelmd en bewusteloos toe hy gevind is en is na ŉ hospitaal geneem vir behandeling. Hy het geen sigbare beserings nie. Die R4 000 kontant wat hy aan hom gehad het, word vermis. Dit is nog nie bekend waarmee hy bedwelm is en waar presies hy gevind is nie. Greyling hoop om deur die dag meer inligting by die polisie en sy swaer te kry. “Ons kon nog glad nie met hom praat nie. Hy het gisteraand niemand herken nie, maar al wat nou saak maak is dat hy leef,” het Greyling dankbaar gesê. Greyling en Kachelhoffer se vrou en kinders gaan hom Woensdag in die hospitaal besoek. Die familie het almal bedank wat hulle die afgelope twee dae ondersteun het met boodskappe en gebede. Kol. Ronel Otto, provinsiale polisiewoordvoerder van Limpopo, het aan Maroela Media bevestig Kachelhoffer is opgespoor. “Die omstandighede rondom die voorval word ondersoek,” het sy gesê. Maroela Media het Dinsdag berig Kachelhoffer, ŉ pa van twee dogters, wat in Silverton in Pretoria woon, het Maandagmiddag in verdagte omstandighede verdwyn. Lees meer hier.